Broj: 711-I-1117-P-195/18-04-10

Zagreb, 30. svibnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12. i 48/13. i 57/15., u daljnjem tekstu: ZSSI),  **povodom vlastitih saznanja o mogućem sukobu interesa dužnosnika Dražena Kralja, zamjenika općinskog načelnika Općine Velika Ludina**, na 12. sjednici, održanoj dana 30. svibnja 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Dražena Kralja, zamjenika općinskog načelnika Općine Velika Ludina, zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja USLUŽNIM OBRTOM „KRALJ“, DRAŽEN KRALJ, MALA LUDINA, MOSLAVAČKA 2, u vlasništvu dužnosnika.**
2. **Poziva se dužnosnik Dražen Kralj da u roku od 15 dana od dana primitka ove odluke dostave Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Uvidom u registar dužnosnika, koji ustrojava i vodi Povjerenstvo, utvrđeno je da Dražen Kralj od 12. lipnja 2017. g. obnaša dužnost zamjenika općinskog načelnika Općine Velika Ludina. Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je i Dražen Kralj, povodom obnašanja navedene dužnosti obvezan postupati sukladno odredbama ZSSI-a.

Dužnosnik dražen Kralj je sukladno obvezi propisanoj člankom 8. i člankom 9. stavkom 1. ZSSI-a dana 7. rujna 2017. g. podnio izvješće o imovinskom stanju dužnosnika povodom stupanja na dužnost te 13. listopada 2017. g. povodom ispravka podataka.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća dužnosnika o imovinskom stanju.

Člankom 22. ZSSI-a propisano je da provjera podataka iz podnesenih izvješća dužnosnika o imovinskom stanju može biti prethodna (administrativna) provjera i redovita provjera.

Člankom 24. stavkom 1. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama ovog Zakona i podzakonskih propisa donesenih na temelju ovog Zakona.

U provođenju postupka redovite provjere utvrđeno je da je dužnosnik Dražen Kralj u izvješću o imovinskom stanju, podnesenom povodom stupanja na dužnost i u izvješću o imovinskom stanju podnesenom povodom ispravka podataka, u dijelu izvješća „Podatci o ostalim prihodima“ naveo da od isplatitelja Uslužni obrt Kralj prima iznos od 13. 953,68 kn na godišnjoj razini. U izvješću o imovinskom stanju podnesenom povodom ispravka podataka, u dijelu izvješća „Poslovni udjeli dionice i vrijednosni papiri u poslovnim subjektima“ dužnosnik je naveo da ima 100%-tni udio u poslovnom subjektu Uslužni obrt Kralj, OIB vlasnika poslovnog subjekta 60843799774 te da za navedeni poslovni subjekt nije izvršen prijenos prava upravljanja. Na temelju gore navedenih vlastitih saznanja, Povjerenstvo je 28. svibnja 2018. g. pod poslovnim brojem 711-U-1708-P-195/18-01-5 otvorilo predmet koji se vodi pod brojem P-195/18.

Uvidom u izvadak iz Obrtnog registra Ureda državne uprave u Sisačko-moslavačkoj županiji utvrđeno je da je pod matičnim brojem obrta 92641458 upisan USLUŽNI OBRT „KRALJ“, DRAŽEN KRALJ, MALA LUDINA, MOSLAVAČKA 2. Iz podataka upisanih u Obrtnom registru utvrđeno je da je isti osnovan 10. ožujka 2009.g., a registriranu djelatnost je počeo obavljati istoga dana. U obrtnom registru nije evidentirano da je upravljanje obrtom preneseno na poslovođu. Usporedbom OIB-a dužnosnika Dražena Kralja navedenog u Obrtnom registru i OIB-a dužnosnika Dražena Kralja navedenog u izvješćima o imovinskom stanju podnesenim Povjerenstvu, utvrđeno je da je riječ o istoj osobi.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Člankom 28. stavkom 1. Zakona o obrtu („Narodne novine“, broj 143/13.) propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom.

S obzirom da se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a, ne mogu obavljati poslove upravljanja obrtom. Budući da u obrtnom registru nije upisan podatak da je upravljanje USLUŽNIM OBRTOM „KRALJ“, DRAŽEN KRALJ, MALA LUDINA, MOSLAVAČKA 2 preneseno na poslovođu, Povjerenstvo je iz prikupljenih podataka i dokumentacije steklo saznanja o mogućoj povredi članka 14. stavka 1. ZSSI-a te je sukladno članku 39. stavku 1. ZSSI-a pokrenulo postupak iz svoje nadležnosti.

Sukladno članku 39. stavku 3. ZSSI-a poziva se dužnosnik Dražen Kralj da, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja ove odluke te da Povjerenstvu dostavi svu relevantnu dokumentaciju kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Dražen Kralj, elektronička dostava
2. Objava na internetskoj stranici Povjerenstva
3. Pismohrana